
Noteikumi par probācijas klientam sniegto sociālās rehabilitācijas pakalpojumu līdzfinansēšanas kārtību un apmēru
Izdoti saskaņā ar Valsts probācijas dienesta likuma
10.1 panta otro daļu
· 1. Noteikumi nosaka kārtību, kādā Valsts probācijas dienests (turpmāk – dienests) līdzfinansē probācijas klientiem uzraudzības ietvaros paredzētos sociālās rehabilitācijas pakalpojumus (turpmāk – pakalpojumi), un līdzfinansējuma apmēru.
· 2. Dienests līdzfinansē pakalpojumus, kas ir saistīti ar probācijas klienta uzturēšanos sociālās rehabilitācijas institūcijā un sociālās rehabilitācijas pasākumu nodrošināšanu.
· 3. Dienests ar sociālās rehabilitācijas pakalpojumu sniedzēju (turpmāk – pakalpojumu sniedzējs) slēdz līgumu par pakalpojumu sniegšanu (turpmāk – līgums). Līgumu slēdz par katru probācijas klientu atsevišķi.
· 4. Dienests pirms līguma slēgšanas izvērtē probācijas klientam uzraudzības ietvaros noteiktos pienākumus, cietušā intereses, probācijas klienta riska un vajadzību novērtējumā ietverto informāciju, kā arī probācijas klienta sociālos un ekonomiskos apstākļus.
· 5. Dienests slēdz līgumu ar pakalpojumu sniedzēju, kurš ir reģistrēts valsts informācijas sistēmas "Valsts sociālās politikas monitoringa informācijas sistēma" sociālo pakalpojumu sniedzēju reģistrā un spēj nodrošināt:
· 5.1. probācijas klienta uzturēšanos (izmitināšanu un ēdināšanu) sociālās rehabilitācijas institūcijā;
· 5.2. atbalstu darba iemaņu apgūšanā vai nostiprināšanā;
· 5.3. sociālās funkcionēšanas prasmju uzturēšanas un attīstības pasākumus;
· 5.4. psihosociālo palīdzību un atbalstu;
· 5.5. speciālistu (piemēram, sociālā darba speciālista, psihologa vai ārsta psihoterapeita) konsultācijas;
· 5.6. izglītojošus un informējošus pasākumus, kas vērsti uz sociālās funkcionēšanas spēju un sociālā statusa atjaunošanu, iekļaušanos darba tirgū un sabiedrībā, lietderīgu brīvā laika pavadīšanu.
· 6. Pieņemot lēmumu par pakalpojumu sniedzēju probācijas klientam, dienests nodrošina lēmuma pieņemšanas procesa caurskatāmību. Dienests nosaka kārtību un dokumentus, kas nodrošina procesa caurskatāmību.
· 7. Līgumā nosaka probācijas klientam sniedzamo pakalpojumu apjomu, to sniegšanas ilgumu un kārtību, pušu tiesības, pienākumus un atbildību, norēķinu kārtību, līguma izbeigšanas nosacījumus, kā arī citus būtiskus jautājumus, kas saistīti ar pakalpojumu sniegšanu.
· 8. Lai saņemtu pakalpojumu, dienesta amatpersona izsniedz probācijas klientam nosūtījumu. Nosūtījumā norāda šādu informāciju:
· 8.1. dienesta struktūrvienību un tās amatpersonas vārdu, uzvārdu un tālruņa numuru, kura izdod nosūtījumu;
· 8.2. probācijas klienta vārdu, uzvārdu, personas kodu vai ziņas, kas palīdz identificēt personu, ja ziņas par personu nav iekļautas reģistrā, kas nodrošina Latvijas fizisko personu vienoto uzskaites sistēmu;
· 8.3. probācijas klienta tālruņa numuru;
· 8.4. pakalpojuma sniedzēja nosaukumu, reģistrācijas numuru, adresi, kontaktinformāciju;
· 8.5. līguma numuru un datumu;
· 8.6. pakalpojumu sniegšanas laikposmu;
· 8.7. citu informāciju, kas var būt būtiska līguma izpildes nodrošināšanai.
· 9. Nosūtījumu izsniedz uz laikposmu līdz trim mēnešiem. Pirms nosūtījumā norādītā pakalpojumu saņemšanas laikposma beigām probācijas klientam var tikt izsniegts jauns nosūtījums.
· 10. Norēķinu un pārskata periods ir viens mēnesis. Ja probācijas klients pakalpojumus ir saņēmis nepilnu mēnesi, līdzfinansējumu aprēķina proporcionāli faktiskajam pakalpojumu saņemšanas dienu skaitam.
· 11. Dienests norēķinu par pakalpojumu sniegšanu veic pēc rēķina un pārskata saņemšanas.
· 12. Pārskatā norāda šādu informāciju:
· 12.1. probācijas klienta vārdu, uzvārdu, personas kodu vai ziņas, kas palīdz identificēt personu, ja ziņas par personu nav iekļautas reģistrā, kas nodrošina Latvijas fizisko personu vienoto uzskaites sistēmu;
· 12.2. dienesta struktūrvienību, kura nosūtīja probācijas klientu pakalpojumu saņemšanai;
· 12.3. nosūtījuma datumu un numuru;
· 12.4. datumu, kad uzsākta pakalpojumu sniegšana probācijas klientam;
· 12.5. pakalpojumu sniegšanas laikposmu, par kuru ir jāveic norēķins, norādot datumus, kuros probācijas klients ir saņēmis pakalpojumus;
· 12.6. informāciju par īstenotajiem sociālās rehabilitācijas pasākumiem un to apjomu;
· 12.7. datumu, kad probācijas klientam izbeigta pakalpojumu sniegšana;
· 12.8. citu informāciju, kas noteikta līgumā.
· 13. Pārskatam papildus pievieno dokumentus, kas noteikti līgumā.
· 14. Dienests līdzfinansē probācijas klientam sniegtos pakalpojumus 70 % apmērā par vienu pakalpojumu saņemšanas dienu, bet ne vairāk kā 21 euro dienā.

